Diari Oficial de la Generalitat Valenciana


Sumari del DOGV 4976, del 01-04-2005 (2005/3157)

ORDE de 28 de febrer de 2005, de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA).
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4976

Data del DOGV
:   01-04-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/3157


Data del document
:   28-02-2005

Organisme emissor
:   Conselleria d'Empresa, Universitat i Ciència

Tipus de document
:   Ordre

Anàlisi jurídica

 Descriptors 

:   * societat sense fins de lucre
    * recerca i desenvolupament
    * formació professional
    * petita i mitjana empresa
    * ajuda pública
    * grup d'empreses
    * suport econòmic
    * ajuda a les empreses
    * protecció del medi ambient
    * lluita contra la contaminació
    * innovació

ORDE de 28 de febrer de 2005, de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA). [2005/X3157]
  
La Comunitat Valenciana es caracteritza, entre altres aspectes, per tindre un teixit productiu constituït fonamentalment per empreses de xicoteta i mitjana dimensió en què la producció i comercialització de béns de consum tradicionals exercix un paper molt rellevant.
  
La millora de la capacitat competitiva de les empreses existents i l'ampliació del sistema productiu que incorpora noves activitats requerix del reforçament de la base tecnològica de què disposen les empreses i la societat valenciana, de manera que puguen incrementar-se les oportunitats de diferenciació dels productes i servicis oferits per les empreses i aprofitar en major mesura factors com la qualitat, el disseny, la innovació, la marca, el desenvolupament de nous productes de contingut tecnològic i la introducció de millores en els processos de producció que proporcionen millores en el terreny de l'eficiència.
  
Amb la finalitat d'incentivar i donar suport a les iniciatives d'innovació en el teixit empresarial de la Comunitat Valenciana, la Conselleria d'Empresa, Universitat i Ciència, a través de l'Institut de la Petita i Mitjana Indústria de la Generalitat Valenciana, posarà a disposició de xicotetes i mitjanes empreses, entitats sense fi de lucre que presten servicis a les pime i persones físiques que desenvolupen activitats que redunden a favor del sistema productiu valencià un conjunt de programes i actuacions de suport financer en el marc de la normativa vigent que regula esta matèria tant en l'àmbit de la Unió Europea com en el marc estatal, dins del qual constituïx una novetat l'aplicació de la Llei General de Subvencions, o en la mateixa normativa de la Generalitat.
  
Les mesures previstes en estos programes, la convocatòria dels quals així com de la determinació dels requisits específics es realitzarà mitjançant una resolució del president de l'IMPIVA, comprenen la protecció del medi ambient, el foment de la investigació i el desenvolupament tecnològic, el suport a la inversió, la diversificació i la innovació, i la formació de recursos humans.
  
Per això i en virtut de les facultats que m'atorga l'article 35 de la Llei 5/1983,
  
ORDENE
  
Article 1. Objecte i àmbit
  
1. Constituïx l'objecte de la present orde establir el procediment i el marc general per a la concessió d'ajudes per l'Institut de la Petita i Mitjana Indústria de la Generalitat Valenciana (IMPIVA) en l'àmbit de la Comunitat Valenciana.
  
2. Les ajudes a projectes i actuacions seran gestionades i concedides per este Institut en el marc de les seues línies de suport i d'acord amb les lleis de pressupostos de la Generalitat Valenciana per a cada exercici econòmic.
  
3. Per resolució del president de l'IMPIVA, es faran públiques la convocatòries i l'import global màxim destinat per al finançament de les ajudes que establisquen les corresponents lleis de pressupostos.
  
4. La convocatòria haurà de contenir entre altres possibles extrems, els següents:
  
- Naturalesa de l'ajuda.
  
- Actuacions objecte d'ajuda.
  
- Beneficiaris.
  
- Determinació dels criteris d'avaluació.
  
- Cost incentivable i intensitats màximes d'ajuda.
  
- Quanties màximes, si és el cas, aplicables.
  
- Terminis de presentació de sol·licituds.
  
- Termini i forma de justificació.
  
Article 2. Beneficiaris
  
1. Podran acollir-se a les ajudes arreplegades en la present orde:
  
- Empreses.
  
- Agrupacions d'empreses.
  
- Professionals.
  
- Particulars.
  
- Entitats públiques i privades sense fi de lucre.
  
2. A efectes de la present orde, es considerarà xicoteta i mitjana empresa (PIME), la unitat econòmica amb personalitat física o jurídica que reunisca els requisits següents:
  
- Que ocupe a menys de 250 persones.
  
- Que tinga un volum de negoci anual no superior a 50 milions d'euros, o bé un balanç general no superior a 43 milions d'euros.
  
Així mateix, quan siga necessari distingir entre xicotetes empreses i mitjanes empreses, s'entendrà per xicoteta empresa aquella unitat econòmica que ocupe a menys de 50 persones i que tinga un volum de negoci anual o un balanç general no superior a 10 milions d'euros; microempresa es considerarà aquella empresa que ocupe a menys de 10 persones i el seu volum de negoci o el seu balanç general anual no supere els 2 milions d'euros.
  
3. El còmput dels efectius i límits assenyalats, en el cas d'empreses associades o vinculades s'efectuarà tal com disposen els apartats 2 i 3 de l'article 6 de l'annex de la Recomanació 2003/361/CE de la Comissió, de 6 de maig del 2003, sobre la definició de microempreses, xicotetes i mitjanes empreses.
  
Article 3. Sol·licituds i documentació
  
1. Les sol·licituds d'ajuda hauran d'anar acompanyades dels documents que a continuació s'assenyalen:
  
a) Imprés normalitzat de sol·licitud.
  
b) Memòria del projecte, en imprés normalitzat.
  
c) Documentació acreditativa de la representació que tinga el firmant de la sol·licitud, en els termes definits en la corresponent convocatòria.
  
2. Examinada la documentació aportada, si no reunix els requisits exigits es requerirà l'interessat perquè en un termini de 10 dies, esmene la falta o acompanye la documentació necessària amb indicació que si així no ho fera s'entendrà que ha desistit de la sol·licitud.
  
3. Així mateix, es podrà requerir del sol·licitant qualssevol altres dades, documents i informes complementaris que resulten necessaris per a la resolució de l'expedient.
  
4. Les sol·licituds es presentaran amb anterioritat a la realització del projecte amb les excepcions que puguen establir-se en les convocatòries d'ajudes de l'IMPIVA.
  
5. Els sol·licitants podran executar els projectes una vegada presentada la sol·licitud, sense esperar que la concessió de l'ajuda es produïsca i sense que això prejutge la decisió que finalment s'hi adopte.
  
Article 4. Criteris d'avaluació
  
1. Els criteris d'avaluació de les sol·licituds que podran prendre's en consideració en l'elaboració dels barems segons les diferents línies de suport seran en orde decreixent d'importància:
  
- Qualitat del projecte.
  
- Viabilitat tècnica i economicofinancera.
  
- Característiques del sol·licitant.
  
- Aspectes socioeconòmics.
  
2. No obstant, i en funció de les disponibilitats pressupostàries, podran aplicar-se els següents criteris per a la concessió de les ajudes:
  
- Estimació, únicament, dels projectes que hagen obtingut major valoració.
  
- Prorrateig entre els beneficiaris de l'import global de les ajudes.
  
Article 5. Resolució de les ajudes
  
1. Les ajudes seran concedides pel president de l'IMPIVA mitjançant una resolució o conveni. Amb un informe previ d'una comissió d'avaluació, el president de l'IMPIVA resoldrà sobre l'adjudicació de les ajudes mitjançant resolució o mitjançant la subscripció del corresponent conveni.
  
2. Les resolucions de concessió i els convenis subscrits fixaran la quantia i incorporaran si és el cas les condicions i obligacions que afecten el desenvolupament del projecte. Així mateix, podran establir-se terminis parcials perquè el beneficiari execute com a mínim un determinat percentatge del projecte i altres condicions per a la seua justificació.
  
3. La concessió i el pagament de les ajudes vindrà condicionada al compliment pel beneficiari de les seues obligacions fiscals i amb la seguretat social, en el moment previ al seu atorgament, en els termes establits en la normativa vigent en la matèria i a l'acreditació de la seua personalitat jurídica referida al moment de la sol·licitud de l'ajuda.
  
L'IMPIVA podrà establir els convenis oportuns amb la Hisenda Pública i la Seguretat Social per a verificar el compliment de les dites obligacions.
  
Quan l'ajuda s'atorgue a una societat en constitució en cap cas s'abonarà l'import d'esta abans que la societat estiga constituïda i inscrita en el registre corresponent, per a l'acreditació del qual es fixarà un termini.
  
4. El termini màxim per a emetre i notificar la resolució serà de sis mesos des de la finalització del termini de presentació de sol·licituds. Transcorregut este termini sense que s'hi haja resolt i notificat s'entendrà desestimada la sol·licitud d'ajuda en els termes previstos en l'article 44 de la Llei, 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6. Les subvencions concedides seran publicades en el Diari Oficial de la Generalitat Valenciana, amb expressió de la convocatòria, el programa i el crèdit pressupostari a què s'imputen, el beneficiari, la quantitat concedida i la finalitat de la subvenció.
  
7. Les resolucions a què es referixen els paràgrafs anteriors esgoten la via administrativa i contra elles podrà interposar-se recurs de reposició davant l'òrgan que va dictar l'acte en el termini d'un mes a comptar de l'endemà de la notificació de la resolució corresponent, o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la notificació de la resolució corresponent.
  
Article 6. Resolució d'incidències
  
1. Es delega en el director general de l'IMPIVA, la resolució de les incidències que es produïsquen amb anterioritat o posterioritat a la concessió i en especial els supòsits de:
  
- Canvis de titularitat.
  
- Canvis d'ubicació.
  
- Pròrrogues per a l'execució del projecte i per al compliment de les condicions particulars de la concessió amb caràcter excepcional.
  
- Modificacions justificades del projecte inicial.
  
- Pròrrogues del termini per a l'aportació de documents acreditatius de l'execució del projecte als efectes de liquidació de l'ajuda.
  
- Minoració o revocació de la subvenció concedida.
  
2. En qualsevol moment de la vigència de l'expedient el beneficiari haurà d'actualitzar la documentació presentada que haguera patit alguna modificació i comunicar altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 7. Control de les accions
  
1. L'IMPIVA, per si o a través de l'òrgan o entitat que designe, podrà en tot moment efectuar totes les accions de comprovació i verificació de la inversió o realització de l'actuació objecte d'ajuda estime necessàries, sense perjuí de les dutes a terme, si és el cas, per les unitats del Fons Europeu de Desenvolupament Regional (FEDER), del Fons Social Europeu (FSE) o altres fons.
  
2. Així mateix el beneficiari i els tercers relacionats amb l'objecte de la subvenció o la seua justificació estaran obligats a sotmetre's a les actuacions de control financer de la Intervenció General de la Generalitat Valenciana en relació amb les subvencions o ajudes concedides.
  
Article 8. Liquidació de les ajudes.
  
1. La liquidació de les ajudes s'efectuarà una vegada executat el projecte en la seua totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda en la convocatòria i en la seua notificació.
  
2. Als efectes del que establix el punt anterior, els beneficiaris hauran de presentar:
  
- Documentació acreditativa de l'execució del projecte.
  
- Acreditació, si és el cas, del compliment de les obligacions i condicions que s'hagueren establit.
  
3. Si per causa justificada els beneficiaris sol·licitaren un ajornament per a la justificació del projecte, s'haurà de presentar abans de l'expiració del termini establit i serà resolt pel director general de l'IMPIVA.
  
4. La concessió i el pagament de l'ajuda als beneficiaris sotmesos en un procediment de reintegrament iniciat en el marc d'ajudes de la mateixa naturalesa, quedarà condicionada al seu acabament.
  
Article 9. Pagament anticipat
  
Amb caràcter excepcional, i en els termes previstos en la normativa vigent, podrà anticipar-se el pagament de l'ajuda amb anterioritat a la realització del projecte en els percentatges màxims establits en aquella, amb la presentació prèvia pel beneficiari, si és el cas, de garantia suficient en la forma i quantia que determine la normativa aplicable.
  
Article 10. Minoració i resolució de l'ajuda concedida.
  
1. L'alteració d'alguna de les característiques del projecte aprovat, l'incompliment de condicions i terminis establits en la resolució, l'execució parcial de la inversió, la falta de justificació de part de les despeses efectivament realitzades i la concessió amb posterioritat a la presentació de la sol·licitud d'altres ajudes públiques o privades que en el seu conjunt excedisquen dels límits establits, podrà donar lloc a la minoració de la subvenció concedida.
  
2. L'incompliment pel beneficiari de qualssevol obligacions establides en la convocatòria o en la normativa vigent, dels requisits, condicions i la resta de circumstàncies que van donar lloc a l'atorgament de la subvenció o la falta de justificació de la realització del projecte, donarà lloc a la incoació del corresponent expedient que podrà finalitzar, si és el cas, amb la revocació de la subvenció i comportar l'obligació de reintegrar les ajudes percebudes i els interessos de demora des del moment del pagament de la subvenció.
  
3. Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions i proves que les adduïdes per l'interessat.
  
Article 11. Naturalesa i quantia de les ajudes
  
1. Les ajudes que s'establixen en la present orde tenen la consideració de subvenció, d'acord amb la definició establida en l'article 2 de la Llei 38/2003, de 17 de novembre, General de Subvencions.
  
S'exclouen de la consideració de subvenció els rendiments financers que es generen pels fons lliurats als beneficiaris.
  
2. Les intensitats d'ajuda a què fa referència la present orde s'entendran en termes bruts (ESB).
  
3. Els préstecs bonificats podran finançar com a màxim el 75% del cost de la inversió i les aportacions als fons de garantia es destinaran a assumir una part del risc de les operacions consistents a avalar préstecs.
  
4. L'import de les ajudes que s'establisca en les respectives convocatòries haurà de respectar les intensitats màximes establides en els respectius règims d'ajuda i la resta de normativa sobre ajudes estatals, excepte quan vagen dirigides a entitats sense fi de lucre i queden fora del seu àmbit d'aplicació per no tindre efecte potencial sobre la competència i els intercanvis comercials entre els Estats membres. Quan es done esta excepció, el beneficiari no podrà emprendre activitats econòmiques que repercutisquen en tercers de manera que falsegen o amenacen falsejar la competència i haurà de prestar els servicis a preu de mercat si és el cas.
  
5. Es podrà establir un màxim d'ajuda per beneficiari en funció de la disponibilitat pressupostària global o per programes, i fins i tot la denegació d'ajuda en algun programa en funció de les ajudes rebudes pel beneficiari en altres programes.
  
6. No serà subvencionable l'IVA satisfet per l'adquisició de béns i servicis, excepte quan es tracte d'entitats acollides al règim d'exempció d'este impost.
  
7. Quan un projecte comprenga dos o més camps, la quantia de l'ajuda es determinarà mitjançant una avaluació precisa de la part corresponent a cada un d'estos.
  
8. En el marc de les disposicions vigents es podran donar suports a projectes o actuacions plurianuals.
  
Article 12. Règim de compatibilitat
  
1. Cap projecte acollit als règims d'ajuda arreplegats en la present orde podrà rebre altres ajudes, excepte les que una vegada acumulades a la concedida no sobrepassen el límit màxim establit en el règim més favorable.
  
2. De la mateixa manera es tindrà en compte el principi que una mateixa despesa no podrà beneficiar-se simultàniament de més d'un fons estructural, sent estos fons incompatibles amb els fons de cohesió.
  
Article 13. Aportació de fons propis
  
A fi de garantir que les inversions productives subvencionades són viables i sanes, l'aportació del beneficiari destinada al seu finançament haurà de ser com a mínim del 25%. Esta aportació mínima no podrà comptar amb cap ajuda. Així mateix estes inversions hauran de mantindre's durant un mínim de cinc anys.
  
Article 14. Ajudes per a la protecció de medi ambient
  
1. Les ajudes en matèria de medi ambient es concediran amb l'objectiu de facilitar a les empreses l'adopció de mesures que permeten un desenvolupament sostenible de la seua activitat, d'acord amb la preservació del medi ambient. Les ajudes es concediran en el marc i amb les condicions establides en el règim d'ajudes aprovat per la Comissió Europea o altres normativa sobre ajudes estatals.
  
2. Podran ser objecte d'ajuda les actuacions següents:
  
a) Les inversions per a l'adaptació a noves normes mediambientals obligatòries d'instal·lacions amb més de dos anys de funcionament previs a l'entrada en vigor de les noves normes.
  
b) Les inversions per a fomentar que les empreses superen les normes mediambientals obligatòries.
  
c) Les inversions per a millorar el medi ambient, en cas de no existir normes obligatòries.
  
d) Les activitats de formació i assessorament en matèria de gestió mediambiental.
  
3. Les intensitats màximes d'ajuda seran:
  
- Inversions: 40% a la província d'Alacant, 35% a la província de Castelló i 37% a la província de València, percentatges incrementables en 15 punts percentuals en el cas de les PIME.
  
- Assessorament en matèria de gestió mediambiental: 50%.Este percentatge es podrà incrementar en 15 punts percentuals en el cas de les PIME. Quant a la formació específica relativa a la gestió mediambiental, la intensitat serà del 35%.
  
Article 15. Ajudes a la investigació i el desenvolupament
  
1. Les ajudes a la investigació i el desenvolupament es concediran amb l'objectiu de millorar el contingut tecnològic dels productes i servicis subministrats per les empreses. Així mateix aniran dirigides a estimular i incentivar les activitats d'investigació i desenvolupament tecnològic i que impliquen una cooperació entre les empreses, els centres d'investigació i els departaments universitaris.
  
Les ajudes es concediran en el marc i amb les condicions establides en el règim d'ajudes aprovat per la Comissió Europea o altres normativa sobre ajudes estatals.
  
2. Podran ser objecte d'ajuda les actuacions següents:
  
- En la fase de la investigació industrial:
  
- La investigació planificada o els estudis crítics destinats a adquirir nous coneixements, a fi que puguen ser útils per a posar a punt nous productes, mètodes o servicis o implicar una notable millora dels existents.
  
- Els estudis de viabilitat previs a les esmentades activitats d'investigació.
  
- En la fase de desenvolupament precompetitiu:
  
- L'activitat de desenvolupament inclou la materialització dels resultats de la investigació industrial en un pla, esquema o disseny per a nous productes, mètodes o servicis, modificats o millorats, ja siga per a la seua venda o per a la seua utilització, inclosa la creació d'un primer prototip no comercialitzable. Pot comprendre també la formulació conceptual i el disseny d'altres productes, processos o servicis així com projectes de demostració inicial o projectes pilot, a condició que estos projectes no puguen convertir-se o utilitzar-se per a aplicacions industrials o per a la seua explotació comercial.
  
- No inclou les modificacions habituals o periòdiques efectuades en productes, línies de producció, processos de fabricació, servicis existents i altres operacions en curs, encara quan les dites modificacions puguen representar-ne millores .
  
Els estudis de viabilitat previs a les esmentades activitats de desenvolupament.
  
- En ambdues fases i només a favor de les PIME: l'assistència tècnica destinada a la difusió, sol·licitud i manteniment de les patents dels resultats de la investigació.
  
3. Es considerarà cost subvencionable:
  
- Les despeses del personal (investigadors, tècnics i personal auxiliar) emprat exclusivament en els projectes d'I+D que són objecte de les ajudes.
  
- Els costos dels instruments i del material utilitzats exclusivament i de manera permanent per a l'activitat d'investigació així com les plantes pilot.
  
- Els costos dels servicis d'assessoria i servicis equivalents utilitzats exclusivament per als projectes d'I+D objecte de les ajudes, inclosos els coneixements tècnics, adquirits de fonts exteriors.
  
- Les despeses generals addicionals sufragades directament i derivades de l'activitat d'investigació industrial fins a un màxim del 15% de l'import del projecte.
  
- Les despeses de materials, subministraments i productes semblants necessaris per a l'activitat d'investigació i desenvolupament. A més en el cas de la investigació industrial, seran també subvencionables les despeses dels servicis tècnics de manteniment dels instruments d'investigació.
  
- Les despeses destinades als estudis externs de viabilitat previs a la I+D.
  
- Les despeses externes que es deriven de les activitats de difusió dels resultats de la investigació (sol·licitud i manteniment de les patents que beneficien a les PIME).
  
4. Les intensitats màximes d'ajuda seran:
  
- 60% EBS en el cas dels projectes d'investigació industrial.
  
- 35% EBS en el cas dels projectes de desenvolupament precompetitiu.
  
- 75% EBS de les despeses dels estudis de viabilitat previs a projectes d'investigació industrial.
  
- 50% EBS de les despeses dels estudis de viabilitat previs a projectes de desenvolupament precompetitiu.
  
- En el cas de les activitats de difusió (sol·licitud i manteniment de les patents que beneficien a les PIME) dels resultats de les investigacions, les intensitats de les ajudes poden arribar als mateixos tipus que les ajudes a les activitats d'investigació que són objecte de la difusió.
  
Excepte per als estudis de viabilitat, les intensitats de les ajudes anteriorment indicades poden augmentar-se en 10 punts percentuals quan l'ajuda es destina a PIME. A més, un augment de 15 punts percentuals serà aplicable quan el projecte d'investigació s'inscriga en els objectius d'un projecte o d'un programa específic elaborat en el marc del programa marc comunitari d'investigació i desenvolupament. A més un augment de 10 punts percentuals serà aplicable quan el projecte complisca almenys una de les condicions enumerades en l'apartat 5.10.4 de l'Enquadrament de les ajudes d'I+D (DOCE núm. C45/5). L'acumulació d'estos increments i de les intensitats d'ajuda prèviament mencionades no podrà excedir una intensitat màxima bruta del 75% per a la investigació industrial i del 50% per a les activitats de desenvolupament precompetitiu.
  
Article 16. Ajudes en matèria de suport a la inversió, la diversificació i la innovació
  
Les ajudes en matèria de suport a la inversió, la diversificació i la innovació, es concediran en el marc que s'establix a continuació:
  
1. Podran ser objecte d'ajudes les actuacions següents:
  
- Projectes de cooperació empresarial, dirigits a les pime.
  
- Projectes d'implantació de sistemes de qualitat.
  
- Projectes innovadors, diversificadors del teixit industrial o generadors d'ocupació.
  
- Projectes dirigits a l'assistència a certàmens.
  
- Projectes dirigits a la incorporació de les empreses a la societat de la informació.
  
- Projectes de vigilància tecnològica.
  
- Projectes innovadors, diversificadors del teixit industrial o generadors d'ocupació, que propicien una millora de la competitivitat a través d'inversions en actius fixos.
  
- Projectes de creació d'empreses i projectes innovadors, diversificadors o generadors d'ocupació desenvolupats per les pime.
  
- Qualsevol projecte que en el camp de la inversió, la diversificació i la innovació, que siga concorde a les línies de suport de l'IMPIVA.
  
2. Es consideraran els següents costos incentivables, en funció de cada actuació susceptibles de suport i amb les especificitats arreplegades en el règim d'ajudes.
  
- Inversions immaterials.
  
- Inversions materials.
  
- Despeses d'assessorament a pime.
  
- Altres despeses associades al projecte per a pime.
  
3. L'import màxim de les ajudes que podrà concedir-se serà:
  
- Cost de les inversions materials i immaterials fins a un 37% si la inversió es realitza a la província de València, fins a un 35% si la inversió es realitza a la província de Castelló i fins a un 40% si la inversió es realitza a la província d'Alacant. Els límits indicats podran incrementar-se en 15 punts percentuals quan el beneficiari siga una pime.
  
- Fins al 50% de les despeses d'assessorament per part de consultors externs a pime.
  
- Fins al 50% de les despeses associades al projecte per a pime.
  
Article. 17. Ajudes en matèria de formació
  
1. Les ajudes a la formació es concediran amb l'objectiu de formar els treballadors de manera que es facilite la seua adaptació professional als canvis tecnològics i estructurals de les empreses.
  
Les ajudes es concediran en el marc i amb les condicions establides en el règim d'ajudes aprovat per la Comissió Europea o altres normativa sobre ajudes estatals.
  
2. Podran ser objecte d'ajudes les actuacions següents:
  
a) Formació general: aquella lligada al funcionament general de les empreses i que proporcione qualificacions complementàries aplicables no sols al lloc de treball actual o futur del treballador, sinó també a altres empreses.
  
b) Formació específica: aquella lligada a l'activitat específica de l'empresa i aplicable al lloc de treball actual o futur del treballador en l'empresa beneficiària.
  
3. Es considerarà cost subvencionable:
  
- Costos de personal docent
  
- Despeses de desplaçament del personal docent i dels beneficiaris de la formació
  
- Altres despeses corrents i l'amortització dels instruments i equips utilitzats
  
- Costos de servicis d'assessoria
  
- Altres despeses objecte de cofinançament pel FSE, sempre que estiguen inclosos en l'apartat 30 de les Directrius sobre ajudes a la formació (98/C 343/07)
  
- Quan el curs siga impartit per un institut tecnològic, el muntant facturat per l'institut tecnològic a l'empresa pel curs a mida, exclosos els costos de personal dels participants
  
- Quan el curs siga impartit per la mateixa empresa, el material didàctic, el lloguer d'equips i locals i els costos del personal docent extern.
  
4. Les intensitats màximes d'ajuda seran:
  
a) Formació específica: 35% per a grans empreses i 45% per a pime
  
b) Formació general: 60% per a grans empreses i 80% per a pime.
  
DISPOSICIONS ADDICIONALS
  
Primera
  
1. Les ajudes previstes en la present orde, queden supeditades al que disposa l'article 88.3 del Tractat Constitutiu de la Comunitat Europea i la resta de normativa aplicable en matèria de competència, en especial la relativa a determinats sectors agrícoles i industrials
  
2. En el supòsit d'ajudes cofinançades amb fons europeus s'aplicarà el procediment establit en la present orde, adequant-se a les especialitats i complint els requisits que si és el cas es determinen en relació amb estes.
  
3. La publicitat de les esmentades ajudes haurà de realitzar-se d'acord amb la normativa comunitària en la matèria.
  
Segona
  
L'IMPIVA podrà convenir amb institucions financeres o de capital risc la tramitació de determinades ajudes.
  
Tercera
  
1. En el supòsit que els documents exigits ja els tinguera l'IMPIVA el sol·licitant no estarà obligat a presentar-los sempre que faça constar la data en què van ser presentats o si és el cas van ser emesos i se'n declare la vigència.
  
2. En els supòsits d'impossibilitat material d'obtindre els documents, l'IMPIVA podrà requerir-ne al sol·licitant la presentació o, si de cas hi manca, l'acreditació per altres mitjans dels requisits a què es referisquen els documents.
  
DISPOSICIÓ DEROGATÒRIA
  
Queda derogada l'Orde de 21 de desembre del 2000, de la Conselleria d'Indústria i Comerç, sobre concessió d'ajudes per l'IMPIVA.
  
DISPOSICIÓ FINAL
  
La present orde entrarà en vigor el dia de la publicació en el Diari Oficial de la Generalitat Valenciana.
  
València, 28 de febrer de 2005
  
El conseller d'Empresa, Universitat i Ciència,
  
JUSTO NIETO NIETO